A totarreu Colom trobava la inspiració per als seus dissenys, 
molts dels quals després desenvoluparia en pintures i 
gravats. Ja des dels primers apunts d'anatomia podem 
veure un esperit atent a allò fonamental de l'expressió 
artística. Tal vegada, molts dibuixos foren concebuts com 
a sèries temàtiques (de les dones al camp, a la platja, 
d'obres literàries, retrats, etc.), a partir de les quals podem 
gaudir d'una excel-lent dibuixant. Especialment intens és 
el seu domini del llapis de grafit i de l'aiguada, dos extrems 
tècnics que ens mostren una artista ambivalent i que no 
decep ni amb la línia ni amb la taca. 


Maria Josefa 
Colom ...ieve 


Malerei und Grafilc 


Fora de les obres de bibliofília ja esmentades per a les 
Edicions de la Rosa Vera i les dotze Estampas Taurinas, 
Colom va fer el dissenys de portades d'unes quantes 
novel:-les i els frontispicis d'algunes edicions obrades 
al mateix Conservatori de les Arts del Llibre. També va 
realitzar gran nombre de petits impresos com recordatoris, 
diplomes, menús, invitacions, d'entre els quals destacarem 
els dissenys de catàlegs i cartells de la majoria de les seves 
exposicions. 

Maria Josepa Colom: 
una llicó de gravat, una lliçó d'art 


Maria Josepa Colom i Sambola (Cervera, 1927 — Barcelona, 
2017) es va formar a l'Escola d'Arts i Oficis i després a 
l'Escola Superior de Belles Arts de Barcelona, on tingué com 
a professor de gravat a Antoni Vila Arrufat. En aconseguir 
l'any 1954 el títol de professora de dibuix acompanyà el 
seu marit al Pahistan, on hi romangué tot l'any 1955, un 
temps que no desaprofità, ni com a artista ni com a docent, 
exercitant-se a la vegada com a pintora i com a professora 
de dibuix. En aquell país descobrí un repertori, l'oriental, 
que serà recurrent a moltes de les seves obres posteriors. 


Si bé als seus primers anys explota més la seva vessant 
com a pintora, la crítica d'art de l'època, i posteriorment la 
historiografia, la valorà sobretot com a gravadora. Jaume 
Pla, coneixedor del seu talent —en tant que Colom era 
alumna seva al Conservatori de les Arts del Llibre, dirigit 
aleshores per Frederic Marés—, la convidà a participar el 
1957 a les Edicions de la Rosa Vera, col-laboració que es 
repetiria dues vegades. Colom va acabar substituint-hi 
Pla com a docent de gravat l'any 1961, qui a la vegada 
havia substituit a Teodoro Miciano. La gran especialitat 
de Colom, i amb la qual fou reconeguda arreu, fou la 
manera negra o mezzotinto, tot i que amb qualsevol de les 
tècniques calcogràfiques com l'aiguafort, el vernís tou, la 
resina o l'aiguatinta ens va oferir grans obres, per no dir 
que també excel-lí amb la xilografia. 


L'any 1957 entra a formar part de la Asociación de Exlibristas 
de Barcelona (AEB), on coneixerà un altre mentor important 
en la seva carrera: Antoni Ollé Pinell. Colom va participar 
en els congressos europeus d'exlibristes que se celebraven 
cada dos anys, i realitzà seixanta-cinc ex-libris. Va exposar 
en gairebé una seixantena de mostres, tant nacionals com 
internacionals i fou membre activa de la Agrupación de 
Artistas Actuales, que la nomenà presidenta del comitè 
promotor de la gran 12 Muestra Internacional de Grabado 
y Litografia de 1969. 


Amb aquest gran donatiu del qual ara exposem una 
selecció —queden fora molts treballs seus com aquarel-les, 
gouaches, monotips, dibuixos i gravats de gran format, així 
com les matrius de molts dels seus gravats— hom pot veure 
que la seva obra no només esdevé una lliçó de tècniques 
de gravat, sinó també la d'una artista que no renega de 
l'art que la precedeix i que, a la vegada, defineix una veu 
pròpia al llarg de la seva trajectòria, una dona compromesa 
amb la creació i que va elevar una veu pròpia en un difícil 
context sociopolític. 


Roser Insenser i Xavier Soler (Unitat Gràfica) 


1 - Els inicis com a artista: de Cervera a Barcelona 
passant pel Palcistan 


Fou durant la seva adolescència a Cervera, on hi va passar 
els anys de guerra civil, quan Colom desenvolupà les seves 
innates dots artístiques, tot exhibint un gran talent tant per 
al dibuix com per a la pintura. A Barcelona es va formar a 
l'Escola d'Arts i Oficis, a la Superior de Belles Arts i al recent 
creat Conservatori de les Arts del Llibre, on començà a 
interessar-se seriosament pel gravat. D'entre els seus 
primers treballs trobem els que va fer basant-se en dibuixos 
pahistanesos i algunes puntes seques de joventut, d'un 
marcat costumisme noucentista. 


2 - De la Rosa Vera al Conservatori de les Arts del 
llibre: l'empremta de Miciano i Pla 


Jaume Pla, coneixedor de les seves habilitats com a 
gravadora, la convidà a participar a les Edicions de la Rosa 
Vera, primer amb la nadala per als subscriptors de l'any 
1957 i, després, acompanyant textos de Mossèn Pere 
Ribot i de Josep Maria Espinàs. Ben jove, doncs, Colom 
s'alineava amb l'elit catalana del gravat. L'any 1961 Colom 
fou cridada a substituir aquest com a professora de gravat al 
nou Conservatori de les Arts del Llibre. Miciano-Pla-Colom, 
sens dubte una genealogia docent irrepetible de la qual en 
sortirien molts gravadors de primera línia. 


3 - Colom i les tècniques calcogràfiques: aiguafort, 
aiguatinta i manera negra (I) 


Fou, sens dubte, a partir de l'obra d'A. Vila Arrufat i de 
Miciano, des d'on Colom arriba al domini absolut de les 


tècniques calcogràfiques. De fet, A. Ollé Pinell la tingué 
en alta estima sobretot pel seu domini d'aquestes. Si bé 
la seva suite més reconeguda fou les Estampas Taurinds 
(1963) realitzades en manera negra, amb l'aiguafort, 
l'aiguatinta, el vernís tou o la resina també assolí alts 
nivells d'expressivitat. 


4 - Colom i les tècniques calcogràfiques: aiguafort, 
aiguatinta i manera negra (II) 


Especialment amb el mezzotinto o manera negra, tècnica 
associada tradicionalment al gravat de reproducció o de 
vocació realista des de finals del segle XVIII —i que havia 
caigut en desús a principis del segle XX—, Colom alçà una 
veu pròpia en el panorama artístic català de postguerra, 
arribant a conrear-la en color. Amb la manera negra Colom 
ens lliura un univers plàstic dissociat de la realitat, no pas 
pels temes triats, generalment propers al costumisme 
i la tradició, sinó per la seves alterades formes, movent- 
se entre el que hom convé en definir com a abstracció- 
figurativa. 


5 - Colom i la xilografia: la gran exlibrista catalana 
del segle XX 


Com a membre de l'AEB Colom participà activament en 
el congressos bianuals d'exlibristes que se celebraven a 
nivell europeu, així com en els seus Òrgans rectors. Colom 
va realitzar seixanta-cinc ex-libris en diferents tècniques, 
la majoria d'ells xilogràfics. Les tècniques xilogràfiques 
també foren molt del seu gust per a estampes soltes de 
temàtiques diverses, la qual cosa podem comprovar amb 
els seus boixos a testa monocroma fins a les xilografies a 
color —on es detecta el mestratge d'Ollé Pinell— passant 
pels seus sintètics linòleums a dues tintes. 


